Natuurhoekie – Olifantkalfie verken die Olifantsrivier - Wêreldwyd
Natuurhoekie – Olifantkalfie verken die Olifantsrivier
Hulle skryf: "Tydens een van ons besoeke het ons hierdie baba-olifantjie en haar ma raakgeloop. Sy was baie huiwerig om haar ma in die water te volg by die brug oor die Olifantsrivier en het 'n paar keer gefrustreerd omgedraai. Eers is sy na 'n rotsagtige deel van die oewer geneem wat sy moes oorsteek voordat sy die water bereik het, alles deel van haar leerkurwe. Die beweging van haar slurpie en haar liggaamstaal vertel van haar inspanning. In 'n stadium het haar aandag ook afgedwaal en het sy 'n bontkwikkie verjaag. Kort daarna het 'n ander olifantkoei met 'n ietwat groter kalf opgedaag, waarna die kleintjie haar ma vinnig moes volg. Kyk hoe die kleintjie haar pote optel en haar stert lig, aanvanklik nie baie gelukkig nie, maar later groei haar selfvertroue en kan 'n mens sien dat sy die ervaring geniet."
Al die geluide wat julle in hierdie en André en Kate se ander video's hoor, is die oorspronklike klanke. Teken gerus in op hulle YouTube-kanaal, Two-V Productions en gaan hou van hulle Facebookblad [https://web.facebook.com/OpVlerke]. Boeke in hulle Op Vlerke-reeks kan van Kraal Uitgewers bestel word [https://www.kraaluitgewers.co.za]. Dit is ook by die winkels in ruskampe van die Krugerwildtuin te vinde. Let wel dat die boeke slegs in Afrikaans beskikbaar is.
← Maroela Media: Nuushooftrekke van die week AfriForum eis dat plaasmoorde prioriteit vir regering moet wees →